Rolling Stone

Rolling Stone je americký dvojtýždenník, v súčasnosti vychádzajúci vo viacerých jazykových mutáciách, zameraný hlavne na populárnu hudbu, ale aj na verejný život známych osobností, filmovú tvorbu, šport a liberálnu politiku. Časopis začal vydávať v roku 1967 v San Franciscu (Kalifornia, USA) jeho doterajší editor a vydavateľ Jann Wenner spolu s hudobným kritikom Ralphom J. Gleasonom.

O časopise

Vo svojich začiatkoch bol časopis Rolling Stone zameraný hlavne na kultúru a životný štýl hnutia hippies. Už vo svojich prvých vydaniach Wenner poznamenal, že Rolling Stone „nie je iba o hudbe, ale aj o veciach a vzťahoch, ktoré k hudbe prislúchajú“. Tento postoj sa stal mottom tohto magazínu.
V 70. rokoch sa Rolling Stone Magazine začal zameriavať na politický život. Štýl písania politicky zameraných článkov bol ovplyvnený kombináciou informácie o reálnych faktoch prezentovaných na osobných postojoch novinárov. Začiatok 70. rokov 20. storočia bol poznamenaný vznikom tzv. gonzo-žurnalizmu, v ktorom fakty splývajú s fikciou. Významným predstaviteľom gonza bol Hunter S. Thompson, ktorý v časopise Rolling Stone zverejnil dva úryvky zo svojho dnes už kultového románu Fear and Loathing in Las Vegas (Strach a hnus v Las Vegas) o tom ako na začiatku 70. rokov idealizmus „detí kvetín“ začína podliehať sklamaniu, zlobe a šialenstvu a k moci nastupuje cynizmus. V 70. rokoch magazín pomohol naštartovať kariéru mnohým v súčasnosti prominentným autorom ako sú Cameron Crowe, Joe Klein, Joe Eszterhas a P. J. O'Rourke. Zaujímavé postoje štýl a príbehy, originálne prístupy autorov spôsobili, že sa časopis Rolling Stone stal atraktívnym médiom, ktoré v 70. rokoch formovalo populárnu kultúru. Dostať sa na jeho titulnú stránku sa pre populárne osobnosti stalo prestížnou záležitosťou.
V 90. rokoch sa magazín začal orientovať na mladšiu generáciu. Jeho obsah začal byť viac zameraný na pre mladých atraktívne témy o súčasných televíznych a filmových hviezdach a na populárnu hudbu. Časopis sa stal viacej bulvárnym, čím si udržal značný trhový úspech a popularitu.
Rok 2004 bol vyhláseným rokom 50. výročia vzniku rocku (50th Anniversary of Rock). Magazín Rolling Stone k tejto príležitosti od roku 2003 publikoval série zoznamov rockových veľkolepostí, ktorými sa rozhodol na toto výročie upozorniť. Takto vznikli zoznamy sto najlepších gitaristov všetkých čias (The Rolling Stone's 100 greatest guitarists of all time), a 500 najlepších albumov všetkých čias The 500 Greatest Albums of All Time. V roku 2004 nasledovali zoznamy 50 najvýznamnejších momentov, ktoré zmenili históriu rocku (50 Moments That Changed the History of Rock & Roll) a 500 najlepších piesní všetkých čias (The 500 Greatest Songs of All Time). Časopis publikoval aj Nesmrteľných z Rolling Stone (The Rolling Stone Immortals), t. j. zoznam 100 najväčších umelcov súčasnosti (100 Greatest Artists of All Time). Tieto zoznamy sa stali referenciami pre úspech a význam rockových umelcov histórie populárnej hudby. Časopis The Rolling Stone Magazine patrí v súčasnosti spoločne s magazínom Billboard, či MTV k najvplyvnejším médiám populárnej kultúry.
Dňa 7. mája 2006 vyšlo tisíce číslo časopisu Rolling Stone. Obálka tohoto čísla je reminiscenciou na obal albumu Sgt. Pepper’s Lonely Hearts Club Band od skupiny The Beatles', a zobrazuje niektoré z najvýznamnejších osobností, ktoré sa na jeho obálke objavili.

Na obálke pápež

V roku 2014 vyšlo februárové číslo časopisu na obálke s pápežom Františkom a jeho obsiahlym profilom v časopise.